ಕಪಟ, ನೌಟಂಕಿ ಆಟ ಇದೇ ಮೊದ್ಲಲ್ಲ- ಈ ಹಿಂದೆಯೂ ಭಾರತೀಯ ಯೋಧರನ್ನು ಕಾಡಿತ್ತು ಪಾಕ್..!

ಬೆಂಗಳೂರು: ಭಾರತದ ಹೆಮ್ಮೆಯ ಪುತ್ರ, ವಿಂಗ್ ಕಮಾಂಡರ್ ಅಭಿನಂದನ್ ಅವರನ್ನು ಶುಕ್ರವಾರ ಮಧ್ಯಾಹ್ನದ ವೇಳೆ ಬಿಡುಗಡೆ ಮಾಡುವುದಾಗಿ ಹೇಳಿದ್ದ ಪಾಕಿಸ್ತಾನ, ರಾತ್ರಿ 9.15ರ ಸುಮಾರಿಗೆ ಹಸ್ತಾಂತರಿಸಿತ್ತು. ಪಾಕಿಸ್ತಾನದ ಈ ನೌಟಂಕಿ ಆಟ ಇವತ್ತಿನದ್ದೇನಲ್ಲ. ಈ ಹಿಂದೆ ಸೆರೆ ಹಿಡಿದಿದ್ದ ಭಾರತೀಯ ಹಲವು ಯೋಧರ ವಿಚಾರದಲ್ಲೂ ಇದೇ ರೀತಿ ನಾಟಕವಾಡಿದೆ.

ಅಭಿನಂದನ್ ವರ್ತಮಾನ್ ಅವರ ಬಿಡುಗಡೆ ಪಾಕಿಸ್ತಾನ ಅನುಸರಿಸಿದ ವಿಳಂಬ ಧೋರಣೆ ಹಿಂದಿನ ಹಲವು ಘಟನೆಗಳನ್ನು ನೆನಪಿಗೆ ತಂದಿವೆ. ಅದರಲ್ಲಿ ಮೊದಲಿಗೆ 1955ರಲ್ಲಿ ಕೆಸಿ ಕಾರ್ಯಪ್ಪ ಅವರು ಸ್ಕ್ವಾಡ್ರನ್ ಲೀಡರ್ ಆಗಿದ್ದ ವೇಳೆ ಗಡಿಯಲ್ಲಿ ವಿಮಾನ ಹಾರಿಸುತ್ತಿದ್ದರು. ಈ ವೇಳೆ, ಪಾಕಿಸ್ತಾನಿಗಳು ಗುಂಡಿಕ್ಕಿ ಕೆಳಗೆಬಿದ್ದ ಕಾರ್ಯಪ್ಪ ಅವರನ್ನು ಸೆರೆ ಹಿಡಿದಿದ್ದರು. ಫೀಲ್ಡ್ ಮಾರ್ಷಲ್ ಕಾರ್ಯಪ್ಪ ಅವರ ಪುತ್ರನಾಗಿದ್ದ ಅವರು ಐದು ತಿಂಗಳು ಪಾಕ್ ಜೈಲಿನಲ್ಲಿದ್ದರು.

ಫ್ಲೈಟ್ ಲೆಫ್ಟಿನೆಂಟ್ ದಿಲೀಪ್ ಫಾರೂಕ್ ಪ್ಲೇನ್ ಅನ್ನು ಸಹ ಇದೇ ರೀತಿಯಾಗಿ 1971ರ ಇಂಡೋ-ಪಾಕ್ ಯುದ್ಧದ ವೇಳೆ ಪಾಕ್ ಹೊಡೆದಿತ್ತು. ನಂತರ ಜೈಲಿನಲ್ಲಿ ಬಂಧಿಸಿಟ್ಟಿತ್ತು. ಫಾರೂಕ್ ಜೊತೆ ಮತ್ತಿಬ್ಬರು ಭಾರತೀಯ ಯೋಧರು, ಪಾಕ್ ಜೈಲಿನಿಂದ ಎಸ್ಕೇಪ್ ಆಗಲು ಯತ್ನಿಸಿದ್ದರು. ಅವರು ಸಫಲರಾದರೂ ಮತ್ತೊಮ್ಮೆ ಸೆರೆಹಿಡಿಯಲಾಯ್ತು. ಅಂತಿಮವಾಗಿ ಡಿಸೆಂಬರ್ 1972ರಲ್ಲಿ ರಿಲೀಸ್ ಆದರು.

ಗ್ರೂಪ್ ಕ್ಯಾಪ್ಟನ್ ನಚಿಕೇತ್ ಅವರನ್ನು ಮೇ 1990ರ ಕಾರ್ಗಿಲ್ ಯುದ್ಧದ ವೇಳೆ ಪಾಕ್ ಸೇನೆ ಸೆರೆ ಹಿಡಿದಿತ್ತು. ತಾಂತ್ರಿಕ ದೋಷದಿಂದಾಗಿ ಮಿಗ್ ವಿಮಾನದಿಂದ ಇಜೆಕ್ಟ್ ಆಗಬೇಕಾಗಿತ್ತು. ಇವರು 8 ದಿನ ಪಾಕಿಸ್ತಾನದ ವಶದಲ್ಲಿದ್ದರು. ಈ ವೇಳೆ, ದೈಹಿಕ ಹಾಗೂ ಮಾನಸಿಕವಾಗಿ ಕಿರುಕುಳ ನೀಡಲಾಗಿತ್ತು. ಅಮೆರಿಕ ಮತ್ತು ವಿಶ್ವರಾಷ್ಟ್ರಗಳ ಒತ್ತಡದಿಂದಾಗಿ ನಚಿಕೇತರನ್ನು ಪಾಕಿಸ್ತಾನ ಬಿಡುಗಡೆ ಮಾಡಿತ್ತು.

ಸ್ಕ್ವಾಡ್ರನ್ ಲೀಡರ್ ಅಜಯ್ ಅಹುಜಾ ಅವರನ್ನು ಸಹ ನಚಿಕೇತ ಮಾದರಿಯಲ್ಲೇ ಪಾಕಿಸ್ತಾನ ಗುಂಡಿಕ್ಕಿತ್ತು. ಗಡಿಯಲ್ಲಿ ಅಹುಜಾ ಪ್ಲೇನ್ ಹೊಡೆದುರುಳಿಸಿ ಒತ್ತೆಯಿಟ್ಟುಕೊಂಡಿತ್ತು. ಕೊನೆಗೆ, ತಲೆ, ಎದೆ ಭಾಗಕ್ಕೆ ಗುಂಡಿಟ್ಟು ಕೊಂದು ವಿಕೃತಿ ಮೆರೆದಿತ್ತು.

1999ರ ಮೇ 14ರಲ್ಲಿ ಕ್ಯಾಪ್ಟನ್ ಕಾಲಿಯಾ ಸೇರಿ 6 ಮಂದಿ ಯೋಧರನ್ನು ಪಾಕ್ ಸೆರೆ ಹಿಡಿದಿತ್ತು. ನಮ್ಮ ಯೋಧರನ್ನು ಅಂಗಹೀನಗೊಳಿಸಿ ನಂತರ ಭಾರತಕ್ಕೆ ಹಸ್ತಾಂತರಿಸಿತು. ಇದು ಜಿನೀವಾ ಒಪ್ಪಂದದ ಸ್ಪಷ್ಟ ಉಲ್ಲಂಘನೆಯಾಗಿತ್ತು. ಅಂದಿನ ರಕ್ಷಣಾ ಸಚಿವರಾಗಿದ್ದ ಜಾರ್ಜ್ ಫರ್ನಾಂಡೀಸ್ ಅವರು ಜೀನೇವಾ ಒಪ್ಪಂದವನ್ನು ಪಾಕಿಸ್ತಾನ ಸ್ಪಷ್ಟವಾಗಿ ಉಲ್ಲಂಘಿಸಿದೆ ಅಂದಿದ್ದರು. ಆದರೆ, ಕಾಲಿಯಾ ಮತ್ತಿತರೆ ಯೋಧರನ್ನು ನಾವು ಸೆರೆಹಿಡಿದಿರಲಿಲ್ಲ ಅಂತ ಅಂದಿನ ಪಾಕ್ ಸೇನಾಮುಖ್ಯಸ್ಥ ಮುಷರಫ್ ಬೊಗಳೆ ಬಿಟ್ಟಿದ್ದರು. ಕಾಲಿಯಾ ಮತ್ತು ಐವರು ಯೋಧರ ದೇಹಗಳು ಅತ್ಯಂತ ಕೆಟ್ಟ ಸ್ಥಿತಿಯಲ್ಲಿ ಪತ್ತೆಯಾಗಿದ್ದವು.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv , ಪಬ್ಲಿಕ್ ಟಿವಿ ಆ್ಯಪ್ ಡೌನ್‍ಲೋಡ್ ಮಾಡಿ: play.google.com/publictv